BTS เล็งทุ่มงบกว่า 1.4 แสนลบ.ลุยโครงการรถไฟฟ้า 5 เส้นทางภายในปี 59
BTS เล็งทุ่มงบกว่า 1.4 แสนลบ.ลุยโครงการรถไฟฟ้า 5 เส้นทางภายในปี 59
18 ม.ค. 2559

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เปิดเผยว่า เตรียมงบกว่า 1.4 แสนล้านบาทเข้าบริหารงานเดินรถและลงทุนโครงการรถไฟฟ้า 5 เส้นทาง ในปี 59 รวมระยะทาง 114.4 กม.โดยงานแรกรถไฟฟ้าสายสีเขียวส่วนต่อขยายทั้งด้านเหนือและด้านใต้ที่กำลังก่อสร้างอยู่คาดว่าจะได้รับงานบริหารเดินรถจากกรุงเทพมหานคร (กทม.)ราวกลางปี 59 นี้
ขณะที่คาดว่าโครงการรถไฟฟ้าสายสีชมพู ช่วงแคราย-มีนบุรี และ สายสีเหลือง ช่วงลาดพร้าว-สำโรง จะเข้าร่วมประมูลโดยคาดเปิดขายซองประมูลในเดือนมี.ค.59 และยื่นซองประมูล ก.ค.59 นี้ และโครงการรถไฟฟ้ารางคู่ขนาดเบา (LRT) เส้นทางบางนา-สนามบินสุวรรณภูมิ ที่เป็นโครงการที่แร่งดำเนินการเพราะเป็นเส้นทางที่ผ่านชุมชนและห้างร้านจำนวนมาก
ขณะเดียวกัน ผลประกอบการของ BTS เติบโตต่อเนื่อง โดยงวดปี 58/59 มั่นใจเติบโต 9% สูงกว่าเป้าที่คาดไว้โต 6-8% หลังจากงวด 9 เดือนเติบโตได้ดี ตามจำนวนผู้โดยสารที่เติบโตกว่าคาดที่ 7% มาที่ 6.7-6.8 แสนเที่ยวคน/วัน พร้อมประมาณการว่าจำนวนผู้โดยสารจะเติบโตแตะ 1 ล้านเที่ยวคน/วัน ใน 5-6 ปีข้างหน้า เมื่อโครงข่ายรถไฟฟ้าเปิดให้บริการมากขึ้น